Иҳаҩсыз ҩымш рыла акоронавирус зцәа иалаз ааҩык ԥсит Аԥсны
COVID-19 азы атестқәа арҭеит 684-ҩык Аԥсны ауааԥсыра, урҭ рахьтә 192-ҩык рцәа акоронавирус шалаз аадырԥшит.
АҞӘА, абҵара 22 - Sputnik. Иҳаҩсыз ҩымш рыла акоронавирус зцәа иалаз ааҩык апациентцәа ԥсит Аԥсны амедусҳәарҭақәа рҿы, аанацҳауеит ауааԥсыра акоронавирус рацәыхьчаразы аоперативтә штаб.
Гәдоуҭатәи ахәшәтәырҭаҿы рыԥсҭазаара иалҵит фҩык: 58, 77 , 76, 59 шықәсқәа зхыҵуаз ԥшьҩык аҳәсеи, иара убас 72, 82 шықәса зхыҵуаз ҩыџьа ахацәеи. Аҟәа иҟоу амобилтә госпиталь аҿы лыԥсҭазаара далҵит 1955 шықәса рзы ииз аԥҳәыс. Гагратәи ахшәтәырҭаҿы лыԥсҭазаара далҵит 1937 шықәса рзы ииз аԥҳәыс.
Абыржәтәи аамҭазы Гәдоуҭатәи араионтә хәшәтәырҭа хадаҿы ишьҭоуп 57-ҩык, рҭагылазаашьа бааԥсуп 17-ҩык, ибжьаратәуп - 38-ҩык. Аҟәатәи аинфекциатә хәшәтәырҭаҿы ирхәшәтәуеит акоронавирус зцәа иалоу 39-ҩык, урҭ рахьтә 15-ҩык рҭагылазаашьа уадаҩуп. Очамчыра ирхәшәтәуеит 24-ҩык, Гагратәи ахәшәтәырҭаҿы - 17-ҩык, урҭ рахьтә хҩык рҭагылазаашьа уадаҩуп. Тҟәарчалтәи ахәшәтәырҭаҿы 11-ҩык ачымазцәа шьҭоуп. Аҟәа иҟоу амобилтә госпиталь аҿы - 66-ҩык, 12-ҩык рҭагылазаашьа хьанҭоуп.
Аԥсны ачымазараҿкы зцәа иаланы иаадырԥшыз ауаа рзеиԥш хыԥхьаӡара 34121-ы рҟынӡа инаӡеит, ргәабзиара шьақәгылахьеит 27870-ҩык ауааԥсыра, рыԥсҭазаара иалҵхьеит 510-ҩык.